04 September 2019 00:00
Die afgelope weke was daar by sommige rolspelers in die ANC heelwat energie oor moontlike voorskriftelike beleggings vir pensioenfondse en die voorgestelde Nasionale Gesondheidsversekering (NGV) te bespeur.
Maar vir die tesourie en Tito Mboweni, minister van finansies, se voorgestelde ekonomiese plan was die ontvangs maar koel. Gestroop van die gewone bladsye oor swart ekonomiese bemagtiging en ideologie – wat meermale uit die organisasie se geskrifte oor sy nasionale demokratiese revolusie oorgeneem is – was dit vir heelwat alliansielede 'n vreemde klank op die oor.
Die land kort 'n sterk, groeigerigte en vryemarkgedrewe ekonomiese plan om enige hoop op sukses te hê. Dit is grootliks wat die plan bied, maar met sinvolle sosiaal-demokratiese eienskappe op die regte plekke. Gesonde staatsbetrokkenheid, veral in vennootskap met private beleggers en kundigheid, is steeds belangrik.
'n Erg verswakte staat was klaarblyklik een van die staatskapers se motiewe, want dan is stroping soveel makliker.
Dit is asof oordrewe staatsbeheer en roekelose bestuur van die land se bronne steeds vir vele in die regerende alliansie die aangewese weg is. Dit laat onvermydelik die vermoede ontstaan dat die lus vir selfverryking nog nie getaan het nie. Daar bestaan geen geldige basis of bewese internasionale beleggingsteun vir enigiets wat afwyk van Mboweni se plan nie.
'n Dinamiese groeiplan met verskeie rolspelers betrokke, bring versterkte etiese regulering en maak dit moeiliker om lang vingers in die nasionale huishoudelike spaarvarkie te kry.
Daar is groeiende konsensus by graderingsagentskappe, internasionale beleggers, die private sektor en die publiek dat dinamiese ekonomiese leierskap en ingryping nodig is.
Dit lyk minstens op voorlopige sigwaarde of die Mboweni-plan dit bied. Wat kort, is genoeg konsensus en sigbare bereidwilligheid in die alliansie om vinnig daarmee te beweeg.
Ironies genoeg kritiseer vakbonde in die alliansie die plan, maar begin toenemend ongemaklik raak oor wat vir hul lede se pensioene beplan word. Hopelik val die plan nie vas in die dodelike trapmeul van rigtinglose raadpleging nie.